Europarlamentaarikko Paavo Väyrysen (kesk.) alulle laittama kansalaisaloite euroalueeseen kuulumisesta on kerännyt yli 50 000 kannattajaa.

Kansalaisaloite.fi sivustolla verkon kautta kannatuksensa on antanut lähes 48 400 ihmistä. Sivuston mukaan kannatusilmoituksia on kerätty muuta kautta lähes 1 800.

Nimiä on yhteensä kertynyt yli 50 100.

50 000 nimen rajapyykin saavuttaminen tarkoittaa sitä, että Väyrysen aloite voi päästä eduskunnan käsiteltäväksi.

Väyrysen aloitteessa sanotaan, että euroon kuulumisesta pitäisi järjestää kansanäänestys, koska euroalueeseen liityttäessä negatiivisista vaikutuksista ei annettu tarpeeksi tietoa:

"Jäsenyydestä ei järjestetty kansanäänestystä. Eduskunnalle ei annettu lakiehdotusta, vaan ainoastaan valtioneuvoston tiedonanto. Tiedonannossa jäsenyys esiteltiin miltei pelkästään myönteisessä valossa, vaikka käytettävissä oli runsaasti tietoa siihen liittyvistä kielteisistä vaikutuksista ja riskeistä."

Ensimmäisenä Väyrysen aloitteen keräämästä nimimäärästä kertoi Iltalehti.